**Godišnji izveštaji nezavisnih tela – prvi test za skupštinu**

Transparentnost Srbija (deo mreže Transparency International) izražava zabrinutost kako će novi saziv Skupštine Srbije ispuniti brojne važne zadatke iz oblasti borbe protiv korupcije, s obzirom na ishod prvih sednica na kojoj se razmatraju izveštaji nezavisnih organa – nedostatak kvoruma i usvajanje uopštenih zaključaka.

Npr. Odbor za pravosuđe u četvrtak zbog nedostatka kvoruma nije razmatrao godišnje izveštaje Agencije za borbu protiv korupcije, Zaštitnika građana i Poverenika za informacije. Razmatranje ovih izveštaja, usvajanje zaključaka o tome kako da se reše najvažniji problemi na koje ukazuju ovi organi, i dalje praćenje postupanja po tim zaključcima samo je jedan od mnogobrojnih zadataka koji stoje pred odborima i plenumom parlamenta. Za ispunjavanje zadataka koje je sama Skupština postavila u Strategiji za borbu protiv korupcije biće potrebno pokazati neuporedivo više „političke volje” i aktivnog angažovanja nego što je bilo potrebno za prisustvo jednoj sednici.

Ništa manje razloga za zabrinutost pruža ishod sednice Odbora za finansije, republički budžet i kontrolu trošenja javnih sredstava, koji je imao kvorum za odlučivanje. U predlogu zaključka se izražava načelna podrška radu Agencije za borbu protiv korupcije, ali bez navođenja preporuka za rešavanje problema na koje je Agencija ukazala. Agencija za borbu protiv korupcije u godišnjem izveštaju preporučila, između ostalog, izuztno važne izmene zakona radi povećanja efikasnosti rada Agencije, uvođenja strožih pravila o odgovornosti javnih funkcionera, pooštravanja kazni za kršenje pravila o finansiranju političkih aktivnosti, uvođenja prekršajne odgovornosti rukovodilaca institucija za neusvajanje planova integriteta i obavezne analize rizika korupcije prilikom usvajanja propisa.

Podsećamo da su neke od ovih preporuka (kao što je izmena Zakona o Agenciji za borbu protiv korupcije) bile deo zaključaka koje je parlament usvojio prošle godine na predlog Odbora za pravosuđe. Zbog toga je neophodno razmotriti šta je od obaveza propisanih zaključkom ispunjeno i utvrditi odgovornost za njihovo neispunjavanje. Ovaj mehanizam praćenja ispunjavanja preporuka predviđen je i Strategijom za borbu protiv korupcije.

Uz izveštaj Agencije je priložen i prvi izveštaj o sprovođenju Strategije za borbu protiv korupcije. Već sada je očigledno da postoje krupni problemi sa “probijanjem” utvrđenih rokova, nedovoljnim resursima kojima organi raspolažu i netačnim prikazivanjem podataka o ispunjavanju obaveza iz Akcionog plana, od strane odgovarajućih organa.

Beograd, 30. maja 2014.